Medicul Adrian Marinescu a oferit noi informații cu privire la starea de sănătate a marelui actor, Florin Piersic. Iată cum se simte, de fapt, actorul!
De câteva zile, Florin Piersic se află internat la Spitalul Foișor din Capitală, fiind monitorizat cu atenție de către medici pentru a se asigura că procesul său de recuperare decurge în mod corespunzător. Fanii marelui actor sunt curioși să afle informații despre starea sa de sănătate, iar cadrele medicale au oferit detalii proaspete despre evoluția acestuia.
La data de 29 aprilie, în timpul unui spectacol, Florin Piersic a avut un episod neplăcut și a fost transportat la Spitalul Militar din Cluj-Napoca. Acolo, s-a constatat că are o infecție la genunchi, care a necesitat o intervenție chirurgicală de urgență. Din nefericire, infecția s-a răspândit către inimă, afectându-i starea de sănătate. Ca urmare, a fost transferat la Institutul Inimii pentru tratament. În prezent, se află internat la Spitalul Foișor din București, fiind sub îngrijirea atentă a medicilor.
Conform medicului Adrian Marinescu, director medical la Institutul Național de Boli Infecțioase „Matei Balș” din București, starea de sănătate a actorului Florin Piersic este stabilă, acesta având capacitatea de a se ridica singur la marginea patului și chiar în picioare cu sprijin. Cu toate că există încredere în evoluția sa, medicii sunt conștienți că este un pacient fragil, având în vedere vârsta înaintată și bolile cronice asociate, ceea ce poate genera complicații.
„Din fericire, nu numai că suntem încrezători, ba chiar avem motive să ne gândim că evoluţia a fost bună şi post-operator şi pe partea de proces infecţios şi lucrurile sunt echilibrate. Până la urmă, este vârsta care e o realitate, sunt bolile cronice şi nu vorbim doar de cele cardiace, în aşa fel încât din punctul meu de vedere e un pacient fragil care poate să pună probleme.
Îmi doresc din tot sufletul să fie bine şi în direcţia asta toată echipa medicală care a fost încă de la început, vorbesc de partea de la Bucureşti, îşi doreşte ca supravegherea permanentă să ducă la un deznodământ mai mult decât fericit. E ceea ce ne dorim. Trebuie lucrat pas cu pas. Contează fiecare zi. Lucrurile trebuie gândite treptat, pas cu pas, monitorizat din toate punctele de vedere şi să sperăm că vom ajunge la ceea ce toţi ne dorim”, a transmis medicul Adrian Marinescu, pentru Medika TV.
Potrivit medicului Adrian Marinescu, Florin Piersic se simte bine, reușind să-și mențină echilibrul și să se recupereze. Cu optimism, actorul a întrebat când va putea reveni pe scenă. În plus, medicul a subliniat că Florin Piersic este în proces de recuperare încă de acum.
„Recuperarea e încă de acum. Recuperarea înseamnă evoluţia bună în sine. Sunt nişte paşi în direcţia asta şi sunt toate manevrele şi procedurile specifice într-un loc unde e supravegheat sută la sută. Dacă ne întrebăm când va merge, se va întâmpla treptat. Eu nu îmi fac probleme că nu se întâmplă o evoluţie bună din punctul ăsta de vedere, pe mine mă interesează să nu apară alte complicaţii, să nu apară alte probleme, să nu fie lucuri imprevizibile”, a mai spus Marinescu.
Medicul Marinescu a subliniat că progresul lui Florin Piersic în procesul de recuperare este notabil. Operația de înlocuire a protezei cu un alt dispozitiv a fost un succes remarcabil, permițându-i actorului să se ridice singur la marginea patului.
„Sigur că da, la asta s-a referit intervenţia. Nu înseamnă că dacă nu e proteza definitivă lucrurile nu pot să meargă la perioada de recuperare pentru că nu numai că se ridică la marginea patului, cu sprijin poate să stea în picioare. Lucrurile vor merge mai departe. Printre primele întrebări ştim care a fost sau bănuim care a fost, a întrebat când voi ajunge pe scenă. Şi a fost şi mai interesant că îşi punea problema
. Sigur că nu aşa se va pune problema şi că va ajunge să meargă fără sprijin, sperăm să fie o evoluţie bună”, a transmis medicul.